# Die Schedelsche Weltchronik (deutsch):206

| 205 <<<Vorheriges Blatt | Die Schedelsche Weltchronik Blatt CCVI | Nächstes Blatt>>> 207 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCV verso:

CLemens der dritt ein ro$^e$mer. als er nach empfangnem babstthumb verstund das der cristen sachen in asia teglich mer vnd mer in verlichkeit fieln do vermanet er die cristenlichen fu$^e$rsten mit gemayner auffordnung das zaichen des haylpern creu$^e$tzs an die klaider vnd in das hertz zenemen. vnd gegen den vnglawbigen vmb der glori der ewigen seligkeit willen zu der waffen vnd weer zegreiffen. Solche vermanung des ro$^e$mischen bischoffs machet auffwegig den ro$^e$mischen kaiser Friderich barbarossa genant. vnd Philippsen zu franckreich. Richardum zu engelland ko$^e$nige vnd Oddonem hertzogen zu burgundi. denen dann ein vnzalliche menig der ertzbischofe. bischofe vnnd andrer fu$^e$rsten nachfolgeten. So zohen auch auß welschem land die Venediger vnd Pisaner. vnd auß Frießland Flandern vnd Dacia mechtige heerßkreftige schiffung zu. So befridet Gwilhelmus der ko$^e$nig Sicilie dz meer vor den vnglawbigen vnd rawbern. vnd fu$^e$eret auß apulia vnd sicilia getrayd zu. Dise fu$^e$rsten haben darnach in geprauch mancherlay glu$^e$cks in asia manlich gefochten. Aber Clemens hat sein gemu$^e$et zu richtung vnd ordnung pfaflicher vnd gaystlicher sachen geschickt. vnd ettlicher derselben vnsytten vnd vnwesen mit seiner ernstlichkeit gebessert. Auch sant Laurencien closter außerhalb der mawer gepawt. vnd sant Johanßen tempel mit gewu$^e$rmeltem werck gezieret. vnnd starb darnach im vierden iar seins babstthumbs.
CElestinus der dritt auch ein ro$^e$mer dauor iacinctus genant vnnd ein cardinal ein alter vnd tugentreicher man nach clemente zu babst erkorn het ein mercklich mißfallen ab der offenbaren widerspennigkeit der von Sicilia die sie wider seinen vorfarn geu$^e$bt hetten. also das er ime fu$^e$rsetzet diselben zestillen vnd zegeschwaygen. Er was ein gu$^o$t man. der den hernach benanten ko$^e$nig Heinrichen zu kayser bekro$^e$net. vnd dieweil er leben allen fleiß zu widererobrung der statt Jherusalem vnd des gelobten lands ankeret. Er hat der statt Viterbio den namen gegeben vnnd alda ein bischofliche kirchen gemacht vnd starb im sibenden iar seins babstthumbs. vnd wardt von allen frummen menschen schmertzlich bewaynet.
SAladinus der ko$^e$nig egypti wardt nach absterben Noradini des ko$^e$nigs der sarracen an sein stat als ein starcker vnd in allen dingen gestrenger man erkorn vnd regiret. xvi. iar. alßpald nach angenomnem ko$^e$nigreich hat er sich gegen dem ko$^e$nig der egyptier in einen krieg gegeben. ine gefangen vnd erschlagen. vnd alles egyptier land vnd das gantz Syriam erkrieget vnd vnder seinen gewalt bracht. vnd in dem land des ko$^e$nigreichs Jherusalem mit großem mechtigem heer an vih vnnd lewten rawb vnnd mordt begangen. aber doch dauor zu zwayen maln von Balduino dem ko$^e$nig (als hieuor steet) niderlag erlidden. Darnach tet er einen heerzug auff Emanuelem den kriechischen ko$^e$nig. den vberwunde vnd erschlu$^o$g er. Auß solcher vberwindung wardt er also stoltz vnd hohtragend das er mit heereßkraft wider die cristen fu$^e$r Jherusalem zohe vnd dieselben heilligen statt (die die cristenlichen ko$^e$nig nach ko$^e$nig Gottfrid. lxxxviii iar inngehabt hetten) als hieuor gemeld ist erobert. vnd vor vnd ee er in den tempel Salomonis gieng den selben tempel mit rosen wasser waschen vnd mit seinem gespenst rainigen hieße. Disem mangelte nichts zu ho$^e$hstem lob dann der tittel des cristenlichen namens. Do er sterben solt do schaffet er das man vor seinem leichnam zum grab ein schwartz tuch an einer lantzen vortragen vnd ein scherg vorhergeende schreyen solt. Ich zemer gantzs Asier lands. bring hin allain diss flecklein gewands. wiewol ich was so mechtig reich. das mir kawm ymant wardt gleich.
ALpaidis die heillig fraw von Cudota lebet vil iar on leipliche speyß. was von schlechten lewten geporn vnd ein vihhu$^e$tterin. vnd am leib mager vnd außgehungerts ingewayds. aber von angesihte also scho$^e$n vnd leibig als ob sie in vberfluss der wollustperkeit schwebte. Sie ward oft auß englischer laytung in die ho$^e$he gezuckt vnd wiewol sie auff dem gew geporn vnd erzogen was so was sie doch wundeperlicher klu$^o$ger rete vnnd fu$^e$rsichtiger wort.

## CCVI recto:

HEinrich der sechst. kaiser Friderichs des ersten sun wardt nach der gepurt cristi tawsent hundert vnnd in dem newntzigisten iar durch wal der churfu$^e$rsten zu ro$^e$mischem ku$^e$nftigem kaiser erwelet. vnd regiret. viii. iar. Aber er als dauor zu ko$^e$nig vom vater geordnet empfieng die kron zu Ach. Er het erstlich einen krieg mit den von Co$^e$lne. aber er name sie nach erto$^e$dtung des bischofs zu Lu$^e$ttich widerumb zu gnaden[.] Nachfolgend wardt er von babst celestino zu kaiser gekro$^e$net mit dem gedinng das er nach widererobrung des ko$^e$nigreichs herdißhalb vnnd ihenßhalb des Sicilischen meers mit aigner zerung einen ierlichen zinss bezalen. vnd die land zu der kirchen geho$^e$rende dem babst einantwurten solt. Damit aber solchs destleichtlicher beschehen mo$^e$cht so verfu$^e$eget er das constantia die iunckfraw ko$^e$nig Normans tochter zu Parnormo in einem closter wesende haymlich darauß gefu$^e$ert. vnd ime (wiewol sie eltrer dann zu geperung schicklich geachtet was) auß bebstlicher erlawbnus zu der ee vermehelt wardt[.] Also im ersten iar des ko$^e$nigreichs haben Heinrich vnd sein gemahle Neapolim die stat belegert. aber doch auß vrsachen der zufallenden pestilentz wider in teu$^e$tsche lannd gekert. Darnach hat diser Heinrich abermals auff erforderung babsts celestini ein groß mechtigs heer in welsche land gefu$^e$ert. vnd mit ime daselbst hinein Constanciam seine gemahel. vnd Friderichen seinen sun (den sie vber allermenigclichs hoffnung also alte geporn het) gebracht. vnd on sunder große mu$^o$e die statt Neapolim vnd was in welschem land zu dem ko$^e$nigreich Sicilie geho$^e$rt vnd darnach auch dasselb land Sicilie in seinen gewalt gezogen. vnd man saget stettlich das diser heinrich einen vberschwencklichen reichen schatz durch die Normannischen ko$^e$nig lannge zeit gesammelt haymlich zu seinen handen gebracht. vnd in teu$^e$tsche land gesendet het. er wardt von dem babst celestino auß Panormo gein rom gefordert vnd daselbst mancherlay zu widererobrung des heilligen lands vnd Jherusalem gehandelt. Aber wiewol diser Heinrich derselben sachen perso$^e$nlich nit vndersteen wolt so saget er doch zu dieselben ding durch sein botschaft vnd anwalt zehandeln. demnach ordnet er den ertzbischoff zu Maintz vnd den hertzogen zu sachßen zu hanndelern diser ding mit befelhe das volck vnd heer auß allem teu$^e$tschem lannd zesameln. Zu derselben zeit zohen die sarracen mit großer mechtiger schiffung in hindern Hispaniem vnd legten den ko$^e$ig castelle in eim streyt ernyder vnd brachten vil land vnd lewt daselbst vnder sich. alda sie dann die großen stat Granatam bis in das. M.cccc.xcii. iar inngehabt haben. Als aber heinrich herwider in das reich keret vnd zu messana in Sicilia schwerlich in krankheit gefallen was. do sendet er sein botschaft zu babst innocentio. dem befalh er sein weib vnd sun. vn Philipsen seinen bruder. dem er die herrschung des gantzen ethrurischen lands vnder dem tittel eins hertzogthumbs verlihen. vnd die pflegnus des ro$^e$mischen reichs. vnd das regiment des ko$^e$nigreichs zu sicilia bis zu seins suns vogtpern iaren befolhen het. vnnd als er nw sein gescheft vnnd testament verordnet hett do starb er zu Panormo. Dasselb sein absterben vrsachet in asia vnd auch in teu$^e$tschen landen nit wenig zerru$^e$dung vnd auffru$^o$r. Diser Heinrich was in seinen sachen gestreng. wider die feind ku$^e$nmu$^e$etig. gabreich. gesprech. von antlitz scho$^e$n. mittelmassiger person. klu$^o$ger synn. vnd wardt in der Panormitanischen kirchen erlich begraben.
HElinandus ein closterman ein redper gaistlich vnd gelert mensch hat diser zeyt wesennde ein cronick von allen geschichten des anfangs der werlt bis auff die selben zeit beschriben. vnnd ein groß bu$^o$ch dauon gemacht. aber dasselb buch ist also zertrennet vnd zertaylet das man es nyndert gantz finden mag. Sunst hat er auch vil anders treffenlichs dings beschriben[.]
PApias ein lombardier hat diser zeit als einer in lateinischer vnd kriechischer zungen geu$^o$bt einen vocabulari gesamelt vnnd sunst vil scho$^e$ner sendbrieff gedicht.
AZo von Bononia pu$^e$rtig in kaiserlichen werltlichen rechten ein hohgelert man hat diser zeit vil treffenlicher erklerung vnnd außlegung derselben rechten also scho$^e$n beschriben das er von andern lerern der rechten ein prunn kaiserlicher gesetz genennt wirdt.
MArtinus Basianus ein treffenlicher lerer derselben recht hat auch diser zeit gereichßnet. vnnd wardt von eim andern rechtgelerten ein lucern des rechten vnnd spigel der werlt genant.
* ↑ 1492 n. Chr.